Hátíðarvaktir á fjarskiptamiðstöð um jól og áramót Síðast uppfært : 2 Janúar 2020 klukkan 10:58 Lögreglan sinnir margvíslegum störfum við að þjónusta borgara þessa lands . Um er að ræða sólarhringsþjónustu allan ársins hring , á hátíðisdögum sem og öðrum dögum . Þegar þjóðarpúls Gallup árið 2019 er skoðaður , um hvaða traust borgarar bera til almenningsþjónustu , má sjá að lögreglan og Landhelgisgæslan skora hæst og ná báðir þessir aðilar yfir 80% skori . Almennt má því segja að almenningur treysti lögreglunni vel . Ein deilda lögreglunnar er fjarskiptamiðstöð ríkislögreglustjóra ( FMR ) í Skógarhlíð . Stöðugildin þar eru 22 , en af þeim sinna 19 sólarhringsvöktum . Ríkislögreglustjóri starfrækir fjarskiptamiðstöð sem er stoðdeild við lögregluumdæmin í landinu og sinnir samræmingarhlutverki við lögregluliðin . FMR tekur við símtölum og verkefnum frá 112 sem ætluð eru lögreglu og forgangsraðar þeim og annast stýringu alls útkallsliðs lögreglu til verkefna . FMR er því tengiliður borgaranna við lögregluna og jafnframt við lögreglumenn sem starfa úti á vettvangi . Ríflega 70% allra erinda sem berast 112 flokkast sem lögregluverkefni og eru flutt yfir til FMR til úrlausnar . Einnig veita starfsmenn FMR lögreglumönnum á öllu landinu ýmsa þjónustu t.d. með uppflettingum í landskerfi lögreglunnar , LÖKE . FMR er samtengd starfsemi sérstakrar stjórnstöðvar lögregluaðgerða og samhæfingar - og stjórnstöð almannavarna og er hluti af áhöfn hennar . Um 200 símtöl koma frá 112 til FMR á sólarhring en þess má geta að á 12 tíma vakt um áramótin , frá kl. 19:00 á gamlárskvöld og fram til 07:00 á nýársdagsmorgun voru símtölin 210 til FMR . Þá eru ótalin öll þau önnur samskipti sem starfsmenn FMR áttu við lögregluliðin í gegnum talstöð og síma . Hér má sjá hluta þeirra lögreglumanna á FMR sem stóðu vaktina yfir jól og áramót : Myndatexti : Dagvakt FMR á jóladag 2019 . Myndatexti : Næturvakt FMR um áramót 2019 - 2020 .